Meddelelse til virksomheder, der agter at markedsføre hydrofluorcarboner i bulk i Den Europæiske Union i 2024

(2023/C 10/06)

1. Denne meddelelse er rettet til virksomheder, som ønsker at erklære deres hensigt om at markedsføre hydroflourcarboner i bulk i Den Europæiske Union i 2024 i overensstemmelse med artikel 16, stk. 2 og 4, i Europa-Parlamentets og Rådets forordning (EU) nr. 517/2014 om fluorholdige drivhusgasser (1) (i det følgende benævnt »forordningen«). I denne meddelelse skal Unionen forstås som omfattende Nordirland (2).

2. Hydrofluorcarboner (HFC’er) er stoffer, som er opført i forordningens bilag I, del 1, eller blandinger, der indeholder et hvilket som helst af følgende stoffer: HFC-23, HFC-32, HFC-41, HFC-125, HFC-134, HFC-134a, HFC-143, HFC-143a, HFC-152, HFC-152a, HFC-161, HFC-227ea, HFC-236cb, HFC-236ea, HFC-236fa, HFC-245ca, HFC-245fa, HFC-365mfc, HFC-43-10mee.

3. Markedsføring af disse stoffer med henblik på anvendelse til andre formål end dem, der er anført i forordningens artikel 15, stk. 2, litra a)-f), eller af en samlet årlig mængde af disse stoffer på mindre end 100 ton CO2-ækvivalent er underlagt kvantitative begrænsninger i henhold til det kvotesystem, der er fastlagt i forordningens artikel 15 og 16 samt bilag V og VI.

4. Importører skal på tidspunktet for overgangen til fri omsætning af HFC’er have en gyldig registrering som importører af HFC’er i bulk i HFC-registret i F-gas-portalen og licensordningen for HFC (3) i overensstemmelse med Kommissionens gennemførelsesforordning (EU) 2019/661, så det sikres, at registret over kvoter for markedsføring af hydrofluorcarboner fungerer gnidningsløst (4). En sådan registrering betragtes som en obligatorisk importtilladelse. En lignende tilladelse er nødvendig for eksport af HFC’er (5).

5. I henhold til forordningens bilag VI trækkes summen af de kvoter, som er tildelt på grundlag af referenceværdier, fra den maksimale mængde HFC’er, der kan markedsføres i 2024, for at bestemme den mængde, der kan tildeles fra denne reserve.

6. Alle data, som virksomheder har indsendt, samt kvoter og referenceværdier lagres i den elektroniske F-gasportal og licensordning for HFC online. Alle data i F-gasportalen og licensordningen for HFC, inklusive kvoter, referenceværdier, kommercielle oplysninger og persondata, vil blive behandlet fortroligt af Europa-Kommissionen.

7. Virksomheder, der ønsker at få tildelt en kvote fra denne reserve, skal følge den procedure, der er beskrevet i punkt 9-12 i denne meddelelse.

8. I henhold til forordningens artikel 16, stk. 2, og artikel 17, stk. 1, skal en virksomhed, der erklærer sin hensigt om at få tildelt en kvote fra reserven, have en gyldig registreringsprofil, som er godkendt af Kommissionen i overensstemmelse med Kommissionens gennemførelsesforordning (EU) 2019/661, som producent og/eller importør af HFC’er i F-gas-portalen og licensordningen for HFC. For at sikre rettidig behandling af registreringsansøgningen, og af hensyn til et eventuelt behov for yderligere oplysninger, skal en sådan ansøgning indgives senest to uger før erklæringsperiodens begyndelse, dvs. inden den 20. februar 2023. For ansøgninger, der modtages efter denne frist, kan det ikke garanteres, at der kan træffes endelig afgørelse om ansøgningen om registrering inden udløbet af erklæringsperioden. Virksomheder, der endnu ikke er registreret, kan finde en vejledning i, hvordan de bliver registreret, på webstedet for GD CLIMA (6).

9. Virksomheden skal afgive en erklæring om forventede mængder for 2024 i F-gas-portalen og licensordningen for HFC i erklæringsperioden den 6. marts 2023 til den 5. april 2023, kl. 13.00 (CET). Vejledning i indsendelse af en kvoteerklæring findes på GD CLIMA’s websted (7).

10. Kommissionen vil kun betragte behørigt udfyldte erklæringer som gyldige, hvis de er uden fejl og modtaget inden den 5. april 2023, kl. 13.00 (CET).

11. Kommissionen vil på grundlag af disse erklæringer tildele de pågældende virksomheder kvoter efter artikel 16, stk. 2, 4 og 5, i forordningen samt bilag V og VI dertil.

12. Med henblik på tildeling af kvoter til markedsføring af HFC’er i henhold til artikel 16, stk. 5, i forordning (EU) nr. 517/2014 fastsættes det i artikel 7 i Kommissionens gennemførelsesforordning (EU) 2019/661, at alle virksomheder med den eller de samme reelle ejere betragtes som en enkelt virksomhed med hensyn til afgivelse af den erklæring, der er omhandlet i førstnævnte forordnings artikel 16, stk. 2 og 4.

13. Kommissionen vil informere virksomhederne om den samlede tildelte kvote for 2024 via F-gas-portalen og licensordningen for HFC.

14. Registreringen i F-gas-portalen og licensordningen for HFC og/eller en erklæring om hensigten om at markedsføre HFC’er i 2024 giver ikke i sig selv ret til at markedsføre HFC’er i 2024.

(1) https://eur-lex.europa.eu/legal-content/DA/TXT/?uri=uriserv:OJ.L_.2014.150.01.0195.01.DAN

(2) Protokollen om Irland og Nordirland: https://eur-lex.europa.eu/legal-content/DA/TXT/?uri=CELEX%3A12020W/TXT

(3) Registret er oprettet i overensstemmelse med artikel 17 i forordning (EU) nr. 517/2014: /https://webgate.ec.europa.eu/fgas

(4) https://eur-lex.europa.eu/legal-content/DA/TXT/PDF/?uri=CELEX:32019R0661&from=DA

(5) Se artikel 1, stk. 2, i Kommissionens gennemførelsesforordning (EU) 2017/1375: https://eur-lex.europa.eu/legal-content/DA/TXT/?uri=CELEX%3A32017R1375

(6) https:/climate.ec.europa.eu/system/files/2022-01/policy_f-gas_guidance_document_da.pdf

(7) https://climate.ec.europa.eu/system/files/2020-02/guidance_submitting_quota_declaration_en.pdf